Rozhodnutie Komisie
z 23. decembra 2003,
ktorým sa ustanovujú osobitné podmienky upravujúce dovozy produktov rybolovu z Egypta
[oznámené pod číslom dokumentu K(2003) 5018]
(Text s významom pre EHP)
(2004/38/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ktorou sa ustanovujú zdravotné podmienky na výrobu a uvádzanie produktov rybolovu na trh [1], najmä na jej článok 11,
keďže:
(1) V mene Komisie sa uskutočnila v Egypte inšpekcia na overenie podmienok, za akých sa produkty rybolovu vyrábajú, skladujú a odosielajú do spoločenstva.
(2) Požiadavky v legislatíve Egypta týkajúce sa zdravotnej inšpekcie a monitorovania produktov rybolovu sa môžu pokladať za rovnocenné s požiadavkami ustanovenými v smernici 91/493/EHS.
(3) Predovšetkým Hlavná organizácia veterinárnych služieb (GOVS) je schopná účinne overovať vykonávanie platnej legislatívy.
(4) GOVS poskytla oficiálne ubezpečenie týkajúce sa súladu s normami pre zdravotné kontroly a monitorovanie produktov rybolovu, ako je ustanovené v kapitole V prílohy k smernici 91/493/EHS a týkajúce sa dodržiavania hygienických požiadaviek rovnocenných s požiadavkami ustanovenými touto smernicou.
(5) Je vhodné ustanoviť podrobné ustanovenia týkajúce sa produktov rybolovu dovážaných do spoločenstva z Egypta v súlade so smernicou 91/493/EHS.
(6) Je tiež potrebné vyhotoviť zoznam schválených zariadení, lodných tovární alebo chladiarenských skladov a zoznam mraziarenských plavidiel vybavených v súlade s požiadavkami smernice Rady 92/48/EHS zo 16. júna 1992, ktorou sa ustanovujú minimálne hygienické pravidlá, ktoré sa uplatňujú na ulovené produkty rybolovu na palube určitých plavidiel v súlade s článkom 3 ods. 1 písm. a bod i smernice 91/493/EHS [2]. Tieto zoznamy by sa mali vyhotoviť na základe oznámenia GOVS pre Komisiu.
(7) Dovozy produktov rybolovu z Egypta budú po prvýkrát povolené týmto rozhodnutím, nie je potrebné prechodné obdobie a 3 dni sú postačujúce na zabezpečenie zverejnenia povolenia. Z tohto dôvodu sa môžu dovozy z tejto krajiny povoliť tri dni odo dňa uverejnenia tohto rozhodnutia v Úradnom vestníku Európskej únie.
(8) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Hlavná organizácia veterinárnych služieb (GOVS) je príslušným orgánom v Egypte určeným na účely overovania a certifikácie súladu produktov rybolovu s požiadavkami smernice 91/493/EHS.
Článok 2
Produkty rybolovu dovážané do spoločenstva z Egypta musia spĺňať požiadavky ustanovené v článkoch 3, 4 a 5.
Článok 3
1. Každú zásielku sprevádza očíslovaný originál zdravotného certifikátu v súlade so vzorom uvedeným v prílohe I pozostávajúci z jediného listu, ktorý je riadne vyplnený, podpísaný a opatrený dátumom.
2. Zdravotný certifikát je vyhotovený aspoň v jednom úradnom jazyku členského štátu, kde sa vykonávajú kontroly.
3. Na zdravotnom certifikáte sa nachádza meno, funkcia a podpis zástupcu GOVS a jeho úradná pečiatka vo farbe odlišnej od ostatných údajov.
Článok 4
Produkty rybolovu pochádzajú zo schválených zariadení, lodných tovární alebo chladiarenských skladov alebo z registrovaných mraziarenských plavidiel uvedených v prílohe II.
Článok 5
Na všetkých baleniach je uvedené nezmazateľným písmom slovo "EGYPT" a číslo schválenia/registrácie zariadenia, lodnej továrne, chladiarenského skladu alebo mraziarenského plavidla pôvodu okrem nebalených mrazených produktov rybolovu a určených na výrobu konzervovaných potravín.
Článok 6
Toto rozhodnutie sa bude uplatňovať od 17. januára 2004.
Článok 7
Toto rozhodnutie je adresované členským štátom.
V Bruseli 23. decembra 2003